Ngohe Aromatawai: He kokonga ngākau e kore e kitea

**Paerewa Paetae Ngā Toi Puoro 91863:** Te tātari i te whakaputanga mai o ngā āhuatanga ao wairua, ao kikokiko i roto i ngā toi puoro

**Aronga:** Ngā Toi Puoro 3.4A v1

**Whiwhinga:** 4

**Te Horopaki**

Ka rangahau koe i ngā whakaawenga o ngā waiata ki tētahi rōpū whakarongo.

Ka tātari i ngā awenga ā-wairua, ā-tinana ka rangona e tētahi rōpū whakarongo. Ka whakatau whakaaro mō ngā āhuatanga puoro e whakaawe ana i te kaiwhakarongo.

He mahi takitahi tēnei. Ka aromatawaingia tāu āhei ki te tātari i ngā awenga ā-wairua, ā-tinana hoki o ētahi waiata ki tētahi rōpū whakarongo.

**Hei Mahi**

Hei tīmatanga, tīpakohia tētahi kaipuoro o te ao Māori me ētahi o āna waiata.

Rangahaua ngā waiata me te take i tuhia ai e te kaipuoro, arā, ko ngā āhuatanga ao wairua, ao kikokiko i whakaawetia ai te kaipuoro.

Whakaritea ngā rauemi hei tautoko i tētahi rōpū whakarongo, hei tauira, whakaemi kupu, whakakao waiata, whakarite tukanga rangahau.

Whakaritea tētahi rōpū whakarongo.

Whakaaturia ngā kupu kia pānuitia e rātou te tino kaupapa o te waiata, ā, ka whakarongo hoki rātou ki te rangi me ngā momo puoro e whakatangi ana kia rongo ai rātou i ngā aupiki me ngā auheke o te oro.

Whakatau i ōu whakaaro mō ngā awenga o ngā waiata ki te rōpū whakarongo.

Whakarite i tētahi whakaaturanga (hei tauira, he pukapuka, he pūrongo, he pakiwaitara, he kōrero ā-waha).

**Taunakitanga:** **Ngā Toi Puoro 91863 He kokonga ngākau e kore e kitea**

|  |  |  |
| --- | --- | --- |
| **Taunakitanga mō te Paetae** | **Taunakitanga mō te Kaiaka** | **Taunakitanga mō te Kairangi** |
| Ka matapaki i ngā āhuatanga ao wairua, ao kikokiko i whakaawe ai i tētahi mahi toi puoro. Ka tuku whakataunga mō ngā take o roto, o waho, o namata, o nāianei e whakaawe ana i te mahi toi.  *Hei tauira:*  *Kua whakaatu i ngā āhuatanga o roto mai o ngā mahi toi puoro kua whakaoho i ngā tairongo.*  *Kua whakaatu hoki i ngā āhuatanga o roto mai o ngā mahi toi puoro ka whakatinanahia e te kaitito.*  *Kua whakaputa kōrero mō ngā whakaawenga o te kaupapa o te mahi toi puoro.*  *Kua matapaki i ngā kōrero mō ngā rā o onamata i whakaawe ai i ngā whakaaro kua puāwai i roto i ngā kaupapa o ngā titonga puoro.* | Ka whakamārama i ngā āhuatanga (ao wairua, ao kikokiko) i whakaawe ai i tētahi mahi toi puoro. Ka tuku whakataunga mō ngā āhuatanga o roto, o waho, o namata, o nāianei hoki e whakaawe ai i te mahi toi, ka taunaki ai.  *Hei tauira:*  *Kua whakamārama mai i ngā āhuatanga o roto mai o ngā mahi toi puoro kua whakaoho i ngā tairongo.*  *Kua whakamārama i ngā āhuatanga o roto mai o ngā mahi toi puoro ka whakatinanahia e te kaitito.*  *Kua whakamārama i ngā āhuatanga i whakaawe ai i ngā kaupapa o te mahi toi puoro.*  *Kua whakawhānui i ngā kōrero o te momo waiata, te manawataki, ngā momo puoro o roto, mehemea he taonga puoro.*  *Kua matapaki i tētahi wheako i whakaawe ai i te waiata nei. Hei tauira, te matenga o tētahi hoa, te whakanui i tētahi kaupapa o te iwi, o te hapori, o te motu, otirā o te ao, pērā i Te Hokowhitu-a-Tū.* | Ka whakatau whakaaro mō ngā āhuatanga ao wairua, ao kikokiko i whakaawe ai i tētahi mahi toi puoro. Ka tuku whakataunga mō ngā āhuatanga o roto, o waho, o namata, o nāianei hoki e whakaawe ai i te mahi toi. Ka whakataurite ki mahi kē atu, ka āta taunaki ai.  *Hei tauira:*  *Kua tātari, kua wetewete i ngā āhuatanga o roto mai o ngā mahi toi puoro kua whakaoho i ngā tairongo.*  *Kua arotakengia ngā āhuatanga kua ara ake i tētahi mahi toi puoro.*  *Kua tirohia ngā rerekētanga o ngā mahi toi puoro kē atu.*  *Kua matapaki i ngā wheako, i tētahi kōrero rānei, e whai take ana ki te kaipuoro me ngā hononga ki te kaupapa o te waiata. Hei tauira, ko Te Hokowhitu-a-Tū, me tā rātou mahi pakanga ki tāwāhi. Kua kōrero mō te hanga o ngā hōia, me te kotahitanga o ngā tāngata, aha atu, aha atu.* |